'Te laat vir nuwe Brexit-ooreenkoms,' sê Macron | Netwerk24
23 Augustus 2019 06:55
Die Franse president, Emmanuel Macron, het Donderdag vir Boris Johnson, premier van Brittanje, gesê daar is nie meer tyd om 'n nuwe Brexit-ooreenkoms voor die spertyd van 31 Oktober uit te werk nie.
Johnson het met Macron in die Elysee-paleis in Parys vergader nadat hy vroeër in Berlyn met Angela Merkel, bondskanselier van Duitsland, samesprekings gevoer het.
Merkel het Brittanje uitgedaag om met 'n ander opsie vir die "agterdeuropsie" vorendag te kom. Johnson probeer die Europese Unie (EU) sover kry om dié "agterdeuropsie" sal laat vaar.
Noord-Ierland is die enigste deel van Brittanje wat 'n grens met 'n land in die EU deel, naamlik Ierland.
Planne vir die grens tussen Ierland en Noord-Ierland is die grootste kwessie in die Brexit-onderhandelinge tussen die EU en Brittanje.
Die bestaande Brexit-ooreenkoms, wat Johnson se voorganger, Theresa May, beding het, is telkemale in die Britse parlement oor dié klousule afgeskiet. Dit is 'n "versekeringspolis" dat daar nie weer grensposte tussen Ierland en Noord-Ierland opgestel sal word nie, maar in ruil daarvoor word van Brittanje verwag om sommige EU-reëls te aanvaar vir ingeval die twee kante nie later oor 'n handelsooreenkoms tot 'n vergelyk kan kom nie.
Johnson beskou die klousule as "ondemokraties" en sê Brittanje sal die EU sonder 'n ooreenkoms verlaat as die EU nie die sogenaamde agterdeur laat vaar nie.
Drie jaar het verloop sedert Brittanje gestem het om die EU te verlaat, maar dis steeds nie duidelik op watter voorwaardes dit sal gebeur nie.
Macron gee Brittanje kans om 'n oplossing vir die "agterdeuropsie" te kry, maar sê enige alternatief moet die integriteit van die EU se handelsmark en stabiliteit in die verdeelde Ierland respekteer.
"Ek wil dit baie duidelik maak: In die volgende maand gaan ons nie 'n onttrekkingsooreenkoms vind wat baie gaan afwyk van die oorspronklike een nie," het Macron gesê.
Johnson het op sy beurt aan Macron gesê hy glo daar is steeds tyd om 'n nuwe ooreenkoms voor 31 Oktober uit te werk.
"Kom ons handel Brexit af. Kom ons doen dit verstandig en pragmaties en in die beste belang van albei kante en laat ons nie eers tot 31 Oktober wag nie," het Johnson gesê. – Reuters
Pres. Emmanuel Macron van Frankryk groet Boris Johnson, premier van Brittanje, by die Elysee-paleis na afloop van hul vergadering. Foto: Reuters